পরীক্ষা থেকে গবেষণা। রাজনীতি, বিতর্ক, আন্দোলন, মিছিল। প্রেম। সবই আছে, সবই চলছে। নেই শুধু ফোনের সংযোগ!
কলকাতা বিশ্ববিদ্যালয়ের কলেজ স্ট্রিট ক্যাম্পাস। অভিযোগ, শতাব্দীপ্রাচীন এই ক্যাম্পাসে একবার ঢুকলেই হল। শুরু হয় মোবাইলের সংযোগ-বিভ্রাট। ‘সিগন্যাল’ পাওয়ার আশায় ফোন হাতে দিশেহারা হয়ে ক্যাম্পাসের এক প্রান্ত থেকে অন্য প্রান্ত ঘুরে বেড়াচ্ছেন লোকজন। পড়ুয়াদের একাংশ জানাচ্ছেন, রোজই এই সমস্যায় পড়তে হচ্ছে। এমনও হয়েছে, অভিভাবকের অসুস্থতার খবর জানাতে ছেলের সঙ্গে যোগাযোগ করতে না পেরে বিশ্ববিদ্যালয়ের এক শিক্ষককে ফোন করেছিলেন তাঁর বাড়ির লোকজন। 
সাংবাদিকতা এবং গণজ্ঞাপন বিভাগের দ্বিতীয় বর্ষের পড়ুয়া সমাদৃতা বন্দ্যোপাধ্যায়ের কথায়, ‘‘দ্বারভাঙা বিল্ডিং, হার্ডিঞ্জ বিল্ডিং, ছাত্রভবনের কোথাও সিগন্যাল মেলে না। বন্ধুরা মজা করে বলে, ‘‘তোদের ভূতবাংলোয় ফোনগুলোকে ভূতে পায়!’’ সংস্কৃত বিভাগের পড়ুয়া সায়ন্তন বিশ্বাসের শ্লেষোক্তি, ‘‘প্রযুক্তিগত দিক থেকে এমনিতেই পিছিয়ে এই ক্যাম্পাস। ফোনের টাওয়ার যে থাকবে না, এতে অবাক হওয়ার কী আছে!’’
বিশ্ববিদ্যালয় সূত্রের খবর, মোবাইলের ‘সিগন্যাল’ বিভ্রাটের সমস্যা মূলত হার্ডিঞ্জ বিল্ডিংয়ে। সাংবাদিকতা ছাড়়াও সংস্কৃত, মিডিয়া স্টাডিজ (ডিপ্লোমা), ফ্রেঞ্চ, পার্সিয়ান এবং লাইব্রেরি সায়েন্সের ক্লাস হয় এখানে। আজ, সোমবার ‘ন্যাক’এর সদস্যদের ক্যাম্পাস পরিদর্শনের জন্য ‘প্রেজেন্টেশন’ তৈরিতে ব্যস্ত অধ্যাপক সৌমেন্দ্রনাথ বেরা বললেন, ‘‘টাওয়ারের একটা সমস্যা তো হয়ই। আসলে আগে এখানে ছাত্রাবাস ছিল। পরে সিদ্ধান্ত বদল হয়ে পঠনপাঠন শুরু হয়ে। তাই কিছু পুরনো সমস্যা রয়েছে।’’
বিশ্ববিদ্যালয়ের অ্যাসিস্ট্যান্ট রেজিস্ট্রার সৈকত সান্যালের কথায়, ‘‘সমস্যা একটা আছে বটে, তবে এ নিয়ে কখনও কোনও অভিযোগ পাইনি। তাছাড়া ফোনের সংযোগ না থাকলে আমরাই বা কী করতে পারি?’’ তৃণমূল ছাত্রপরিষদ পরিচালিত ছাত্র সংসদও অভিযোগ জানায়নি? ক্যাম্পাসের ছাত্রনেতা মণিশংকর মণ্ডলের অবশ্য মত, ‘‘ফোনের টাওয়ার না থাকাই তো ভাল। পড়তে এসে ফোন লাগে কোন কাজে?’’